CELEX: 32021R1761
Language: sk
Date: 2021-10-05 00:00:00
Title: Vykonávacie nariadenie Komisie (EÚ) 2021/1761 z 5. októbra 2021, ktorým sa predlžuje platnosť výnimky z nariadenia Rady (ES) č. 1967/2006, pokiaľ ide o minimálnu vzdialenosť od pobrežia, minimálnu hĺbku mora a zákaz loviť nad chránenými biotopmi v prípade rybolovu pobrežnými záťahovými sieťami v pobrežných vodách Chorvátska

6.10.2021   
               
               
                  SK
               
               
                  Úradný vestník Európskej únie
               
               
                  L 353/6
               
            
         VYKONÁVACIE NARIADENIE KOMISIE (EÚ) 2021/1761
         z 5. októbra 2021,
         ktorým sa predlžuje platnosť výnimky z nariadenia Rady (ES) č. 1967/2006, pokiaľ ide o minimálnu vzdialenosť od pobrežia, minimálnu hĺbku mora a zákaz loviť nad chránenými biotopmi v prípade rybolovu pobrežnými záťahovými sieťami v pobrežných vodách Chorvátska
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (1), a najmä na jeho článok 4 ods. 5 a článok 13 ods. 5 a 10,
         keďže:
         
                     (1)
                  
                  
                     Komisia 22. októbra 2018 prijala vykonávacie nariadenie (EÚ) 2018/1586 (2), ktorým sa stanovuje výnimka z článku 4 ods. 1 prvého pododseku a článku 13 ods. 1 prvého pododseku nariadenia (ES) č. 1967/2006, pokiaľ ide o minimálnu vzdialenosť od pobrežia, minimálnu hĺbku mora a zákaz loviť nad chránenými biotopmi v prípade rybolovu pobrežnými záťahovými sieťami v pobrežných vodách Chorvátska. Výnimka sa týkala používania tradičných pobrežných záťahových sietí „girarica“ a „migavica“ na lov spikáry štíhlej (Spicara smaris), tradičnej pobrežnej záťahovej siete s veľkými okami „šabakun“ na lov serioly veľkej (Seriola dumerili) a tradičnej pobrežnej záťahovej siete „oližnica“ na lov ateríny Boyerovej (Atherina boyeri) v chorvátskych pobrežných vodách. Platnosť uvedenej výnimky uplynie 26. októbra 2021.
                  
               
                     (2)
                  
                  
                     Komisii bola 22. marca 2021 doručená žiadosť Chorvátska o predĺženie platnosti uvedenej výnimky, pokiaľ ide o používanie tradičnej pobrežnej záťahovej siete „oližnica“ na lov ateríny Boyerovej (Atherina boyeri) a tradičných pobrežných záťahových sietí „girarica“ a „migavica“ na lov spikáry štíhlej (Spicara smaris) v chorvátskych pobrežných vodách. V tej istej žiadosti Chorvátsko požiadalo o predĺženie výnimky z článku 4 ods. 1 prvého pododseku nariadenia (ES) č. 1967/2006, na základe ktorej by bolo možné používať tradičné pobrežné záťahové siete „girarica“ a „migavica“ na lov spikáry štíhlej (Spicara smaris).
                  
               
                     (3)
                  
                  
                     Chorvátsko poskytlo aktuálne vedecké a technické údaje odôvodňujúce predĺženie platnosti uvedenej výnimky.
                  
               
                     (4)
                  
                  
                     Chorvátsko 15. septembra 2021 prijalo riadiaci plán ministerskou vyhláškou (3) v súlade s článkom 19 ods. 2 nariadenia (ES) č. 1967/2006 (ďalej len „chorvátsky riadiaci plán“).
                  
               
                     (5)
                  
                  
                     Žiadosť sa týka rybolovných činností, ktoré už Chorvátsko povolilo, a týka sa plavidiel, ktoré sa podľa záznamov venujú danému druhu rybolovu viac ako päť a svoju činnosť vykonávajú na základe chorvátskeho riadiaceho plánu.
                  
               
                     (6)
                  
                  
                     Žiadosť sa týka 71 plavidiel uvedených v chorvátskom riadiacom pláne, ktorý reguluje rybolovné operácie vykonávané pobrežnými záťahovými sieťami v chorvátskych pobrežných vodách, a riadiacim plánom sa zaručuje, že v zmysle požiadaviek článku 13 ods. 9 nariadenia (ES) č. 1967/2006 nedôjde k zvýšeniu rybolovného úsilia.
                  
               
                     (7)
                  
                  
                     Tieto plavidlá sú uvedené v zozname, ktorý bol v súlade s článkom 13 ods. 9 nariadenia (ES) č. 1967/2006 oznámený Komisii.
                  
               
                     (8)
                  
                  
                     Žiadosť Chorvátska o predĺženie platnosti výnimky a súvisiaci návrh chorvátskeho riadiaceho plánu posúdil Vedecký, technický a hospodársky výbor pre rybárstvo (ďalej len „výbor STECF“) na svojom plenárnom zasadnutí, ktoré sa konalo 22. až 26. marca 2021 (4).
                  
               
                     (9)
                  
                  
                     Výbor STECF skonštatoval, že riadiaci plán obsahuje v porovnaní s predchádzajúcim plánom výrazné zlepšenia, najmä pokiaľ ide o zlepšenie selektívnosti, a pokusy o prieskumné posúdenie stavu populácií a zodpovedajúce a referenčné body.
                  
               
                     (10)
                  
                  
                     Predĺženie platnosti výnimky, o ktoré požiadalo Chorvátsko, spĺňa podmienky uvedené v článku 4 ods. 5 a článku 13 ods. 5 a 9 nariadenia (ES) č. 1967/2006.
                  
               
                     (11)
                  
                  
                     Predĺženie platnosti výnimky, o ktoré požiadalo Chorvátsko, sa vo vzťahu k rozlohe oblasti, v ktorej pôsobia všetky segmenty vnútroštátnej flotily, týka obmedzeného počtu plavidiel, ktoré zodpovedajú menej ako 1 % chorvátskej flotily a menej ako 1 % hrubej priestornosti (GT) celej vnútroštátnej flotily.
                  
               
                     (12)
                  
                  
                     Rozloha rybolovnej oblasti je limitovaná geografickými prekážkami vzhľadom na špecifickú morfologickú štruktúru Chorvátska (dlhé pobrežie a početné ostrovy), a priestorovú distribúciu cieľových druhov, ktoré sa vyskytujú výhradne v určitých lokalitách a zónach pobrežných oblastí s hĺbkou menej než 50 m.
                  
               
                     (13)
                  
                  
                     Pokiaľ ide o rybolov spikáry štíhlej pobrežnými záťahovými sieťami „girarica“ a „migavica“, žiadosť sa týka rybolovných činností plavidiel s maximálnou celkovou dĺžkou 12 metrov a maximálnym výkonom motora 85 kW vybavených vlečenými sieťami na lov pri dne, ktoré sa tradične vykonávajú v oblasti s dnom zarastených morskou trávou Posidonia oceanica, čo je v súlade s článkom 4 ods. 5 prvým pododsekom nariadenia (ES) č. 1967/2006. Okrem toho sa rybolovné činnosti zacielené na spikáru štíhlu týkajú približne 4 % oblasti s dnom zarasteným morskou trávou Posidonia oceanica v oblasti, na ktorú sa vzťahuje riadiaci plán, a menej ako 3 % dna zarasteného morskou trávou dna pobrežných vôd Chorvátska, čo je v súlade s požiadavkami článku 4 ods. 5 prvého pododseku bodov ii) a iii) nariadenia (ES) č. 1967/2006.
                  
               
                     (14)
                  
                  
                     Rybolov nemožno vykonávať iným výstrojom, keďže iba pobrežné záťahové siete majú technické charakteristiky potrebné na vykonávanie tohto typu rybolovu.
                  
               
                     (15)
                  
                  
                     Okrem toho nemá tento rybolov výrazný vplyv na morské prostredie, keďže pobrežné záťahové siete sú veľmi selektívnym výstrojom. V chorvátskom riadiacom pláne sú definované všetky príslušné druhy rybolovu a zaručuje sa, že oprávnenia na rybolov sa vydajú len určeným 71 plavidlám, ktorým Chorvátsko udelilo oprávnenie na rybolov. V tejto súvislosti treba uviesť, že v súlade s chorvátskym riadiacim plánom a ministerskou vyhláškou sú rybolovné oblasti, v ktorých možno loviť pobrežnými záťahovými sieťami „miavica“, „girarica“ a „oližnica“ stanovené v prílohe II k chorvátskemu riadiacemu plánu, kým používanie pobrežných záťahových sietí „oližnica“ na lov ateríny Boyerovej je povolené len vo vymedzenej rybolovnej podoblasti „E4“ a časti podoblasti „F2“. Používanie pobrežných záťahových sietí je navyše zakázané v oblastiach vyhlásených za národné parky a osobitné biotopy.
                  
               
                     (16)
                  
                  
                     Predmetné rybolovné činnosti spĺňajú požiadavky článku 4 ods. 1 druhého pododseku nariadenia (ES) č. 1967/2006, keďže záťahové siete sú ťahané vo vodnom stĺpci a nedotýkajú sa morského dna.
                  
               
                     (17)
                  
                  
                     Požiadavky článku 8 ods. 1 písm. h) nariadenia (ES) č. 1967/2006, nahradeného článkom 8 ods. 1 a časťou B bodom 1 prílohy IX k nariadeniu Európskeho parlamentu a Rady (EÚ) 2019/1241 (5), sa neuplatňujú, pretože sa týkajú plavidiel na lov vlečnou sieťou.
                  
               
                     (18)
                  
                  
                     Chorvátsko povolilo výnimku z minimálnej veľkosti ôk sietí pri love ateríny Boyerovej (Atherina boyeri) tradičnými pobrežnými záťahovými sieťami „oližnica“ stanovenej v článku 9 ods. 3 nariadenia (ES) č. 1967/2006 na základe splnenia požiadaviek článku 9 ods. 7 uvedeného nariadenia vzhľadom na vysoko selektívny charakter predmetného rybolovu, jeho zanedbateľný vplyv na morské prostredie a na skutočnosť, že sa naň nevzťahujú ustanovenia článku 4 ods. 5 nariadenia (ES) č. 1967/2006.
                  
               
                     (19)
                  
                  
                     Článok 9 nariadenia (ES) č. 1967/2006 bol vypustený nariadením (EÚ) 2019/1241. Podľa časti B bodu 4 prílohy IX k nariadeniu (EÚ) 2019/1241 sa však výnimky z minimálnych veľkostí ôk sietí prijaté na základe článku 9 nariadenia (ES) č. 1967/2006, ktoré boli účinné k 14. augustu 2019, môžu naďalej uplatňovať za predpokladu, že nevedú k nárastu úlovkov juvenilných jedincov. Predĺženie platnosti výnimky, o ktoré požiadalo Chorvátsko, spĺňa podmienky článku 15 ods. 5 nariadenia (ES) č. 1967/2006 a časti B bode 4 prílohy IX k nariadeniu (EÚ) 2019/1241, pretože nevedie k zhoršeniu noriem selektívnosti, najmä z hľadiska nárastu úlovkov juvenilných jedincov, platných k 14. augustu 2019, a jej účelom je dosiahnutie cieľov a cieľových hodnôt stanovených v článkoch 3 a 4 uvedeného nariadenia.
                  
               
                     (20)
                  
                  
                     Komisia konštatuje, že Chorvátsko vo svojom riadiacom pláne nepovolilo žiadnu výnimku z požiadaviek článku 9 ods. 3 nariadenia (ES) č. 1967/2006 nahradeného článkom 8 ods. 1 a časťou B bodom 4 prílohy IX k nariadeniu (EÚ) 2019/1241, pokiaľ ide o používanie tradičných pobrežných záťahových sietí „girarica“ a „migavica“ na lov spikáry štíhlej (Spicara smaris).
                  
               
                     (21)
                  
                  
                     Predmetné rybolovné činnosti sa vykonávajú vo vzdialenosti 500 metrov od pobrežia, a teda nezasahujú do rybolovných činností iných plavidiel.
                  
               
                     (22)
                  
                  
                     Chorvátskym riadiacim plánom sa zabezpečuje, aby boli úlovky druhov uvedených v časti A prílohy IX k nariadeniu (EÚ) 2019/1241 obmedzené na minimum, keďže cieľovými druhmi sú aterína Boyerova (Atherina boyeri) a spikára štíhla (Spicara smaris), ktoré nie sú uvedené v časti A prílohy IX k nariadeniu (EÚ) 2019/1241.
                  
               
                     (23)
                  
                  
                     Rybolovné činnosti sú vysoko selektívne a nie sú zacielené na hlavonožce.
                  
               
                     (24)
                  
                  
                     Chorvátsky riadiaci plán obsahuje opatrenia na monitorovanie rybolovných činností uvedených v článku 4 ods. 5 piatom pododseku a článku 13 ods. 9 treťom pododseku nariadenia (ES) č. 1967/2006.
                  
               
                     (25)
                  
                  
                     Predmetné rybolovné činnosti spĺňajú požiadavky článku 14 nariadenia Rady (ES) č. 1224/2009 (6).
                  
               
                     (26)
                  
                  
                     Platnosť požadovanej výnimky by sa preto mala predĺžiť o 2 roky.
                  
               
                     (27)
                  
                  
                     Chorvátsko by malo v stanovenom termíne a v súlade s plánom monitorovania prijatým v rámci chorvátskeho riadiaceho plánu predložiť Komisii správu.
                  
               
                     (28)
                  
                  
                     Obmedzením obdobia platnosti výnimky sa zabezpečí pohotové prijatie nápravných riadiacich opatrení v prípade, že zo správy pre Komisiu vyplynie zlý stav ochrany lovených populácií, a zároveň sa ním vytvorí možnosť na zlepšenie vedeckého základu, vďaka ktorému sa môže skvalitniť riadiaci plán.
                  
               
                     (29)
                  
                  
                     Keďže platnosť výnimky, ktorú Komisia udelila vykonávacím nariadením (EÚ) 2018/1586, uplynula 26. októbra 2021, toto nariadenie by sa v záujme zabezpečenia právnej kontinuity malo uplatňovať od 27. októbra 2021.
                  
               
                     (30)
                  
                  
                     Z dôvodov právnej istoty by toto nariadenie malo nadobudnúť účinnosť čo najskôr.
                  
               
                     (31)
                  
                  
                     Týmto nariadením nie je dotknutá pozícia Komisie týkajúca sa súladu činnosti, na ktorú sa vzťahuje táto výnimka, s inými právnymi predpismi EÚ, najmä so smernicou Rady 92/43/EHS (7).
                  
               
                     (32)
                  
                  
                     Opatrenia stanovené v tomto nariadení sú v súlade so stanoviskom Výboru pre rybolov a akvakultúru,
                  
               PRIJALA TOTO NARIADENIE:
         
            Článok 1
            Výnimka
            
               1.   Článok 4 ods. 1 prvý pododsek nariadenia (ES) č. 1967/2006 sa v pobrežných vodách Chorvátska neuplatňuje na lov spikáry štíhlej (Spicara smaris) pobrežnými záťahovými sieťami „girarica“ a „migavica“.
            
            
               2.   Článok 13 ods. 1 prvý pododsek nariadenia (ES) č. 1967/2006 sa v pobrežných vodách Chorvátska neuplatňuje na plavidlá, ktoré aktívne vykonávajú tieto druhy rybolovu:
               
                           a)
                        
                        
                           lov ateríny Boyerovej (Atherina boyeri) pobrežnými záťahovými sieťami „oližnica“ a
                        
                     
                           b)
                        
                        
                           lov spikáry štíhlej (Spicara smaris) pobrežnými záťahovými sieťami „girarica“ a „migavica“.
                        
                     
            
               3.   Pobrežné záťahové siete uvedené v odsekoch 1 a 2 používajú plavidlá, ktoré:
               
                           a)
                        
                        
                           majú registračné číslo uvedené v chorvátskom riadiacom pláne,
                        
                     
                           b)
                        
                        
                           sa podľa záznamov venujú danému druhu rybolovu viac ako päť rokov a neplánujú zvýšiť svoje rybolovné úsilie a
                        
                     
                           c)
                        
                        
                           majú oprávnenie na rybolov a vykonávajú svoju činnosť na základe riadiaceho plánu, ktorý Chorvátsko prijalo v súlade s článkom 19 ods. 2 nariadenia (ES) č. 1967/2006.
                        
                     
         
         
            Článok 2
            Plán monitorovania a predkladanie správ
            Chorvátsko do 26. októbra 2023 predloží Komisii správu vypracovanú v súlade s plánom monitorovania prijatým v rámci chorvátskeho riadiaceho plánu uvedeného v článku 1 ods. 3 písm. c).
         
         
            Článok 3
            Nadobudnutie účinnosti
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 27. októbra 2021 do 26. októbra 2023.
         
         
            Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            V Bruseli 5. októbra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 409, 30.12.2006, s. 11.
         
            (2)  Vykonávacie nariadenie Komisie (EÚ) 2018/1586 z 22. októbra 2018, ktorým sa stanovuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia, minimálnu hĺbku mora a zákaz loviť nad chránenými biotopmi v prípade rybolovu pobrežnými záťahovými sieťami v pobrežných vodách Chorvátska (Ú. v. EÚ L 264, 23.10.2018, s. 16).
         
            (3)  „Pravilnik o obavljanju gospodarskog ribolova na moru obalnim mrežama potegačama, úradný vestník 30/18 a jeho zmeny 49/18, 78/18, 54/19, 27/21 a 100/21“.
         
            (4)  Vedecký, technický a hospodársky výbor pre rybárstvo (STECF) – správa zo 66. plenárneho zasadnutia (PLEN-21-01). EUR 28359 EN, Úrad pre vydávanie publikácií Európskej únie, Luxembursko, 2021, k dispozícii na tejto webovej adrese: https://stecf.jrc.ec.europa.eu/reports/plenary/-/asset_publisher/oS6k/document/id/2851300.
         
            (5)  Nariadenie Európskeho parlamentu a Rady (EÚ) 2019/1241 z 20. júna 2019 o zachovaní rybolovných zdrojov a ochrane morských ekosystémov prostredníctvom technických opatrení, ktorým sa menia nariadenia Rady (ES) č. 1967/2006, (ES) č. 1224/2009 a nariadenia Európskeho parlamentu a Rady (EÚ) č. 1380/2013, (EÚ) 2016/1139, (EÚ) 2018/973, (EÚ) 2019/472 a (EÚ) 2019/1022 a ktorým sa zrušujú nariadenia Rady (ES) č. 894/97, (ES) č. 850/98, (ES) č. 2549/2000, (ES) č. 254/2002, (ES) č. 812/2004 a (ES) č. 2187/2005 (Ú. v. EÚ L 198, 25.7.2019, s. 105).
         
            (6)  Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1).
         
            (7)  Smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992, s. 7).